Apr 25,2015
లోక్‌సభలో జిఎస్‌టి బిల్లు
          న్యూఢిల్లీ : చాలా కాలం నుండి పెండింగ్‌లో ఉన్న వస్తువులు, సేవల బిల్లు (జిఎస్‌టి) శుక్రవారం లోక్‌సభలో కేంద్ర ప్రభుత్వం ప్రవేశపెట్టింది. దీనిపై చర్చను ప్రారంభిస్తున్నట్లు ప్రకటన వెలువడగానే సభలో గందరగోళ పరిస్థితులు నెలకొన్నాయి. విపక్షాలన్నీ బిల్లును వ్యతిరేకిస్తూ మూకుమ్మడిగా వాకౌట్‌ చేశాయి. స్టాండింగ్‌ కమిటీ ఆమోదం తెలపకముందే సవరణల బిల్లుపై సభలో ఎలా చర్చిస్తారని కాంగ్రెస్‌ ఎంపి భూపేంద్రసింగ్‌ హుడా ఆందోళనకు దిగారు. ఇదే తీరును ప్రభుత్వం కొనసాగిస్తే పార్లమెంటరీ కమిటీల ఏర్పాటు ఎందుకని కాంగ్రెస్‌ సభాపక్ష నేత మల్లిఖార్జున్‌ ఖర్గే ప్రశ్నించారు. జిఎస్‌టి చట్టానికి సవరణల వల్ల జిడిపి రెండు శాతం మేర వృద్ధి చెందడమే కాకుండా అనేక ప్రయోజనాలు కలుగుతాయనీ, ఈ బిల్లుతో రాష్ట్రాలకు ఎలాంటి నష్టం వాటిల్లదనీ కేంద్ర ఆర్థిక మంత్రి అరుణ్‌ జైట్లీ సభ్యులకు వివరించే ప్రయత్నం చేశారు. చర్చకు సహకరించాల్సిందిగా కోరారు. గత వారం ఢిల్లీలో జరిగిన ఆర్థిక మంత్రుల సమావేశంలో రాష్ట్రాలకు చెల్లించాల్సిన సిఎస్‌టి బకాయిలు చెల్లించిన తర్వాతే వస్తువులు, సేవల పన్ను(జిఎస్‌టి)ని అమలు చేయాలని మన రాష్ట్ర ఆర్థిక మంత్రి ఈటెల రాజేంధర్‌ కేంద్రానికి స్పష్టం చేశారు.
మీ స్నేహితులకు రికమెండ్ చెయ్యండి